avsverting
Store norske leksikon,Teknologi og industri,Industri,Trelast og treforedling,Papirindustri
Avsverting, prosessen med å fjerne trykksverten fra returpapir. Ved resirkulering av papir gjør trykksverten fibermassen skittengrå og lite anvendelig. For bruk i bedre papirprodukter må derfor fibrene avsvertes.
Prosessen består i at oppslått papir behandles med overflateaktive stoffer og alkali til en fibervelling, som varmes opp under omrøring. Dette gjør at trykksverten løsner fra fibrene. Den kan deretter vaskes bort med store mengder vann eller fjernes ved flotasjon. I det siste tilfellet blåses finfordelt luft gjennom massen, og boblene trekker sot- og pigmentpartikler med til overflaten hvor de skummes av. For å få et materiale med høyere lyshet, blekes ofte den avsvertede massen med peroksid i ett eller to trinn. Avsvertingsprosessen har bidratt til at returfiber har fått vesentlig større innpass, også i bedre papirkvaliteter, og dette råstoffet har nå en helt sentral plass i verdens ressurshusholdning. Les mer i Store norske leksikon returpapir